پاک پوځ وایي امریکایی روزونکي پاکستان ته ندي ورغلي 
د پاکستان اردو دا خبره رد کړې ده چي د امریکا د اردو روزونکي بیرته پاکستان ته ستانه شوي دي. که دا کار سوی وي، نو هغه داسي اقدام دی چي ددواړو هیوادونو تر منځ د روابطو ښه کیدو ته اشاره کوي.
دا روابط وروسته له هغه خراب سول چي ائتلافي قواو د تیر کال د نومبر په میاشت کي په هوایي حملو کي اشتباها ٢۴ پاکستاني عسکر ووژل. د رویترز خبري آژانس د چهارشنبې په ورځ وویل چي د امریکا د خاصو عملیاتو تقریبا ١٠ عسکر د پاکستان په شمال لویدیځ کي د روزني یوه مرکز ته استول شوي دي. مگر د پاکستان د اردو چارواکو پرون د پنجشنبې په ورځ په یوه لیکل شوي پیغام کي چي امریکا غږ ته یې استولی دی وویل چي دا رپوټ" غلط، بې اساسه او گمراه کونکی دی. " پاکستان تیرکال ددغي حملې له کبله د امریکا له خوا د عسکري روزني پروگرام فسخ کړ او په افغانستان کي یې د ناتو د قواو لپاره د موادو رسولو لاري هم بندي کړې. د محکمې له خوا په یوه سند کي چي د چهارشنبې په ورځ خپور سو، ویل سوي دي چي د خیبر پښتونخوا یوې قبایلي محکمې ډاکټر افریدی په دې محکوم کړ چي په سیمه کي یې د یاغیانو سره مرستي کولې. په دې فیصله کي ویل شوي دي چي دغه ډاکټر به د لشکر اسلام د ډلي د یاغیانو سره کتل او هغوي ته به یې مالي مرستي ورکولې او د هغوي طبي علاج به یې کاوه. پاکستان وایي چي هوا ته یې یو کروز توغوندی په بریالیتوب سره آزمویلی دی. دغه توغوندی ذروي کوپړۍ تر ٣٥٠ مایلو پوري انتقالولای سی. د پاکستان د اردو په یوه بیانیه کي ویل شوي دي چي دغه توغوندی چي خپله د پاکستان له خوا جوړسوی دی، د خپلو کوپړیو په وسیله خپل اصلي هدف ویشتلای سی. دا په همدې میاشت کي د پاکستان د توغوندیو څلورمه آزموینه وه. هند او پاکستان چي له ١٩۴٧ کال نه راوروسته یې درې جگړې سره کړي دي، عموما د توغوندیو آزمویني کوي.